MOLDAVA NAD BODVOU. Postavili sa pred novinárov a na tlačovej konferencii, organizovanej stranou SaS, porozprávali farmári o nekalých praktikách v poľnohospodárstve.
Strachu už bolo podľa nich dosť a veria, že postupne naberú odvahu aj ostatní.
Otvorene informovali o prepojeniach, ktoré podľa nich siahajú až k ministerke pôdohospodárstva Gabriele Matečnej (nominantka SNS).
SaS slovami podpredsedníčky Národnej rady SR Lucie Ďuriš Nicholsonovej žiada jej hlavu.
Farmár: Rošková mala prednosť
Marián Mičko je farmárom a cíti obrovskú krivdu. Pôdu má vo vlastníctve, ale aj v nájme od Slovenského pozemkového fondu (SPF).Prečítajte si tiež:Čítajte
"V roku 2003 som kúpil výrobňu tvarovaných krmív v obci Porúbka v okrese Sobrance. Teraz mi patrí, aj nepatrí. Legálne ju síce mám na liste vlastníctva, ale udiali sa čudné veci v roku 2014. Násilím sa chceli zmocniť môjho majetku. Hrubou silou ma vyhodili. Obrátil som sa na políciu s tým, že mi pomôžu. Dočkal som sa toho, že ma vysmiali a odišli. Začal som pátrať a zistil som, že za celou záležitosťou sú exposlankyňa parlamentu zo Smeru Ľubica Rošková, Patrik Šuchta a ich okolie, ktoré má korene až na vládu," hovoril Mičko.
Dodal, že jeho prípad má okolo 1000 strán dokumentácie z prokuratúry, polície a súdov.
"Nikto zo štátnej správy mi za štyri roky nepomohol. Podal som minimálne šesť trestných oznámení. Jedno som podal na zosnovanie zločineckej skupiny. Prípad dostala vyšetrovateľka (vraj je v rodinnom vzťahu s Roškovou) z kriminálky v Michalovciach. Rok a pol nekonala a všetko sa zamietlo pod koberec. Ochranu od štátu necítim."
Na SPF má žiadosť od roku 2015, ale dodnes nie je podľa neho vybavená.
"Ale pani grófka Rošková na ten istý majetok po mne dala žiadosť a bola prednostne vybavená. Všetky zmluvy pre Roškovú podpísala vlastnou rukou Matečná," vysvetlil Mičko.
Pre pôdu dostal bitku - trikrát
Ďalší z farmárov z okresu Sobrance Juraj Béreš tvrdí, že ho zbila michalovská SBS-ka, ktorá mala chrániť Patrika Šuchtu. Tá donedávna strážila aj Pôdohospodársku platobnú agentúru (PPA).
"Žiadal som o predĺženie nájomných zmlúv z SPF, všetko dostala firma Šuchtovcov, išlo o 460 hektárov. Zostal mi len jabloňový sad a pod všetkým je podpis Matečnej. V roku 2015 som sa bránil pred Šuchtom, ktorý chodí mlátiť pšenicu a farmárov. Prvý deň mi rozbili hlavu, druhý deň auto. Tretí deň ma opäť na poli napadli obuškom, zastal sa ma náhodný človek," opísal Béreš.
Odstavili ich pre výrub
Ladislav Fedič bojuje za syna, ktorý si nenaplnil sen.
"Chcel hospodáriť, všetky peniaze sme dali do strojov. Prenajali sme si pozemok, ten sme vyčistili od náletových drevín, mali sme všetky povolenia. Predvolali nás na políciu kvôli nelegálnemu výrubu so škodou vyše 40-tisíc eur. Za tým všetkým je pán Šuchta a vyšetrovateľka polície, ktorá je v blízkom rodinnom vzťahu s pani Roškovou, ktorá tento trojuholník riadi," vyjadril sa na tlačovke Fedič.
Dodal, že syn mal dva telefonáty, kde sa mu vyhrážali smrťou, a tak odišiel do Anglicka.
Problémy aj v okolí Košíc
Ďalším z nahnevaných farmárov je František Oravec z Gyňova (okres Košice-okolie).
"Problémy robí skupina ľudí, ktorá sa prostredníctvom firmy v okolí Košíc snaží dostať pod kontrolu čo najviac pozemkov. Prišli za mnou a chceli, aby som im predal svoje. Odmietol som. Nakoniec ma zbili. Vyhral som s touto skupinou štrnásť súdnych sporov zo štrnástich. Napriek tomu sa neviem domôcť spravodlivosti. Poberajú dotácie na pôdu, ktorá mi podľa súdu patrí a dokonca majú exekútorom zakázaný vstup."
SaS: Vládne tu násilie a krv
Tímlíderka SaS pre pôdohospodárstvo Jarmila Halgašová uviedla, že sa peniaze prideľovali netransparentne úzkej skupine väčšinou oligarchov.
"Znemožnil sa tak prístup k dotáciám reálnym farmárom. Žiadame poľnohospodársku platobnú agentúru a ministerstvo pôdohospodárstva aby zverejnili všetky systémové a projektové dotácie od vstupu do EÚ."
Podpredsedníčka NR SR za SaS Lucia Ďuriš Nicholsonová doplnila, že žiadajú odstúpenie ministerky pôdohospodárstva.
"Pokiaľ sa systém od tejto chobotnice neočistí, tak pôjde ďalej. Funguje tu násilie, krv, moc a korupcia. Žiadame odstúpenie ministerky s okamžitou platnosťou. V mene poctivých farmárov," uzavrela Nicholsonová.
Reakcia ministerstva
O reakciu na tvrdenia farmárov sme požiadali aj Ministerstvo pôdohospodárstva SR.
Riaditeľ odboru komunikácie ministerstva Vladimír Machalík nám povedal, že budú farmárov, ktorí spomínali agrorezort a jeho organizácie kontaktovať.
"Niektoré z ich prípadov už totiž boli riešené, avšak na tlačovej konferencii pod vedením pani Nicholsonovej tieto informácie z nejakých dôvodov nezazneli. Je však nevyhnutné, aby fungovali aj orgány činné v trestnom konaní a súdy, na ktorých konanie sa páni farmári sťažovali predovšetkým. Práve rozhodnutiami týchto inštitúcií sú totiž organizácie agrorezortu viazané. Túto oblasť však členky strany SaS vo svojich výzvach úplne opomenuli," uviedol Machalík